Mawaidha kutoka kwa Baba
Language: Swahili | Genre: Creative_writing

﻿Mawaidha kutoka kwa Baba  

Hapo zamani za kale, kulikuwa na  mwanamume aliyekuwa na watoto  wawili wa kiume.  
Siku moja, aliwaita akawaambia,  "Wanangu, mimi ninakaribia kufa.  Ningependa kuwaona mkiwa  nyumbani kwenu kabla ya kifo  changu.  Ninawapa mwezi mmoja ili muweze  kulishughulikia jambo hili. Rudini hapa  baada ya mwezi."  
Wanawe hao wawili walitoka kwa kasi.  Mwana wa kwanza alikwenda akakata  miti akaanza kujijengea nyumba.  
Naye mwana wa pili alikwenda  akaanza kujenga uhusiano maalum  na watu kutoka familia mbali mbali.  Alichukuliwa na watu tofauti kama  mtoto wao wa kupanga.  
Baada ya mwezi mmoja, ndugu hao  wawili walirudi kumwona baba yao.  Baba yao alisema, "Je, mmeweza  kujenga nyumba zenu?"  Wote walimjibu, "Ndiyo, baba."  
Baba alikwenda na mwanawe wa  kwanza. Aliona kwamba mwanawe  alikuwa amejenga nyumba nyingi.  Alitembea nje ya kila nyumba, akiuliza,  "Je, kuna mtu yeyote ndani ya nyumba  hii?"  Naye mwanawe alimjibu, "La, baba."  
Waliitembelea kila nyumba na kila  wakati baba alimwuliza mwanawe, "Je,  kuna mtu yeyote kwenye nyumba hii?"  Kila mara mwanawe alimjibu, "La,  baba."  
Hatimaye, baba alihisi njaa kwa  sababu hakumpata mtu yeyote wa  kumpa chakula.  Alisema, "Sawa, twende nyumbani."  Waliondoka wakaenda nyumbani.  
Kaka wa pili aliwapeleka kwenye  familia yake ya kwanza ya kupanga.  Aliwajulisha kwa baba yake na  kusema, "Hawa hapa ni baba na kaka  zangu."  Familia hii iliwapokea kwa furaha  nyingi. Walichinja kondoo  wakawatayarishia sherehe kubwa  sana. 
Kisha walikwenda kwa familia ya pili  aliyokuwa amepanga. Aliwajulisha pia  kama baba na kaka zake.  Waliwafanyia sherehe nyingine kubwa.  
Walikaribishwa katika kila familia  ambako ndugu wa pili alikuwa  amechukuliwa kama mwanao.  Walikula wakashiba kisha  wakaondoka wakarudi nyumbani.  
Baba alisema, "Hivi ndivyo  nilivyokusudia, nilipowaambia  mjitengenezee nyumba. Kuwa  nyumbani hakumaanishi kuwa na  nyumba nyingi au nyumba za bei  ghali.  Bali, ni kuwa na upendo, urafiki na  uhusiano mwema na watu wengine."  


Source www.africanstorybook.org